ཀརྨ་པ་སྐུ་གོང་མས་འཛམ་གླིང་བསྐོར་ཏེ་ནང་ཆོས་དར་སྤེལ་གནང་མྱོང་།སྐུ་ཕྲེང་འདི་བས་ཀྱང་འཛམ་གླིང་ལ་འགྲུལ་བཞུད་བྱེད་ཐུབ་རྒྱུ་རེད་བསམས།ཡིན་ཡང་དེ་འདྲ་མ་རེད།ཁོང་ལོ་མང་རིང་རྒྱ་གར་བྱང་ཕྱོགས།རྡ་སའི་ཤར་ཕྱོགས།ནོར་གླིང་གི་ཉེ་འཁྲིས།རྒྱུད་སྟོད་ཀྱི་ཐོག་ཁ་དེར་བཅུག་པའམ་བཞུགས་པ་རེད།ལ་ལས་རྒྱ་གར་གཞུང་གིས་ཅིག་བྱས་རབས་ཟེར།ལ་ལས་བོད་མི་རང་གིས་ཅིག་ལན་རབས་བརྗོད།གང་ལྟར་ཀརྨ་པ་ལོ་དང་ཟླ་བ་མང་པོའི་རིང་རྡོ་ལ་བརྡར་རི་འདབས་དེར་གྲག་འགུལ་དེ་ཙམ་མེད་པར་བཞུགས་སོང་།དེ་ནི་དྲང་སོང་ཞིག་གནས་འདི་ནས་དེར་སྤོས་པ་དང་འདྲ་ལ།དེ་ནི་སྒོམ་ཆེན་ཞིག་ས་འདི་ནས་དེ་གར་ཕེབས་པ་དང་ཡང་འདྲ།ཁུ་སིམ་གྱི་ལོ་ཟླ་རིང་མོ་ཞིག་སྐྱེལ་དགོས་ན་ཅི་ལྟར་སྐྱེལ་དགོས།ཆོས་ཀྱི་སློབ་སྦྱོང་དང་ཉམས་ལེན།གཟིམ་ཆུང་ཐོག་ཁར་འཆམ་འཆམ་དང་ཤོད་དུ་མཇལ་བར་ཐུག་འཕྲད།མཇལ་བ་ཚར་རྗེས་ཡང་ཐོག་ཁར་ཕེབས།ཡང་གཟིམ་ཆུང་ཐོག་ཁར་འཆམ་འཆམ་དང་ཤོད་དུ་མཇལ་བར་ཐུག་འཕྲད།སྐོར་བ་ཡང་སྐོར་གྱི་ལས་རིམ་འདིས་ཀརྨ་པ་ལ་ཐུགས་སུན་ཚད་མེད་ཅིག་བཟོས་ཡོད་སྲིད།འདི་ནི་ཀརྨ་པས་རི་མོ་འབྲི་སྦྱོང་བྱས་པའི་བརྒྱུད་རིམ་དེར་འབྲེལ་བ་ཧ་ཅང་ཟབ་མོ་ཞིག་ཡོད་ཅེས་ཚིག་ཐག་བཅད་ནས་བརྗོད་ཆོགསྔོན་གྱི་བོད་པའི་སྒོམ་ཆེན་དབེན་པ་བ་ཚོས་ཆོས་ཀྱི་མགུར་ལེན་པ་དང་།རྒྱ་ནག་གི་རི་ཁྲོད་པ་ཚོས་རི་མོ་འབྲི་ཞིང་མིག་མངས་རྩེད།ང་ཚོའི་ཀརྨ་པས་ཀྱང་རྒྱུད་སྟོད་ཐོག་ཁ་དེར་རྒྱང་རིང་སྨུག་ཞགས་འཐིབས་པའི་ཡུལ་ལྗོངས་ལ་བལྟས་ནས།མགོ་ཐོག་གི་གནམ་སྔོན་སྤྲིན་དཀར་ལ་ཅེར་ནས།རྒྱབ་ལོགས་ཀྱི་རྔམ་བརྗིད་རི་ཚོགས་ལ་བརྙེས་ནས་ཆོས་ཀྱི་གསུང་མགུར་སྣ་ཚོགས་གྱེར་ཡོད་ངེས།ངས་དྲན་པ་ཞིག་སྟེ།ལོ་ཤས་སྔོན་རྡུང་ལེན་པ་གྲགས་ཅན་བདུད་བྷེ་གཤེགས་དུས་ཀརྨ་པས་ཁོང་ལ་རྗེས་དྲན་ཚིག་འགའ་གསུངས་མྱོང་།དེས་ང་ལ་ཀརྨ་པ་ཡང་བོད་ཀྱི་རྡུང་ལེན་ལ་དགའ་བ་དྲན་དུ་བཅུགརྡུང་ལེན་ལ་དགའ་ན་གླུ་གཞས་ལ་དགའ་ཆོག་ལ།གླུ་གཞས་ལ་དགའ་ན་གླུ་ཚིག་ལ་མྱོང་རོལ་བྱེད་ཐུབ།